Μετά την καταγγελία με «ροζ περιεχόμενο» κατά του στενού του συνεργάτη μητροπολίτη Θεσσαλιώτιδος Θεόκλητου, τα φώτα των καταγγελιών, κυρίως με τη μορφή επιστολών, στράφηκαν στον ίδιο τον αρχιεπίσκοπο. Από τους «ιερωνυμικούς» μητροπολίτες πρώην Αττικής Νικόδημο και πρώην Θεσσαλιώτιδος Κωνσταντίνο, τη σκυτάλη πήραν άλλοι. Και οι «αποκαλύψεις» -οι περισσότερες καλύπτονται πίσω από ανώνυμες πηγές- φτάνουν ακόμη και στη σύνδεση του αρχιεπισκόπου Χριστόδουλου με άτομα που έχουν καταδικαστεί για εμπόριο ναρκωτικών.

«Απόστολος Φωκάς»

Η περίπτωση του Απόστολου Βαβύλη, που καταζητείται από την Ιντερπόλ για υπόθεση ναρκωτικών και το 2001 παρουσιάστηκε στα Ιεροσόλυμα ως «Απόστολος Φωκάς» με «συστατική επιστολή» του αρχιεπίσκοπου Χριστόδουλου είναι ενδεικτική. Ο Πατριάρχης Ιεροσολύμων Ειρηναίος και οι μητροπολίτες του θρόνου αντιλήφθηκαν περί τίνος επρόκειτο και αναγκάστηκε να αναζητήσει την τύχη του αλλού. Μαζί του και ένας συνεργάτης του που φέρεται να τον τροφοδότησε με διαβατήριο με τα στοιχεία «Απόστολος Φωκάς».

Από την άλλη, μέχρι στιγμής έχουν δει το φως της δημοσιότητας σειρά επιστολών μέσω των οποίων τροφοδοτείται σύμφωνα με τους «καταγγέλλοντες» η σχέση του κ. Χριστόδουλου ακόμη και με «εμπόρους ναρκωτικών».

Σύμφωνα με τις επιστολές που έχουν προβληθεί από την τηλεόραση και έχουν δημοσιευτεί σε εφημερίδες, ο αρχιεπίσκοπος Χριστόδουλος όταν ήταν μητροπολίτης Δημητριάδος έστειλε σε δικαστές ή παρακάλεσε δίνοντας πληροφορίες για το ποιόν δύο ατόμων που κατηγορήθηκαν και στη συνέχεια καταδικάστηκαν για υποθέσεις ναρκωτικών. Ενα από αυτά τα άτομα ήταν και ο Απόστολος Βαβύλης. Από την Αρχιεπισκοπή μιλούν για επιστολές που είχαν στόχο να βοηθήσουν και όχι να παρέμβουν στη δικαστική απόφαση.

Επίσης είδαν το φως της δημοσιότητας επιστολές που είχε ανταλλάξει ο αρχιεπίσκοπος, όταν ήταν μητροπολίτης Δημητριάδος με τον «σατανιστή» Ασημάκη Κατσούλα. Το οξύμωρο όμως σε αυτή την περίπτωση είναι ότι τις επιστολές αυτές δημοσιοποίησε η Αρχιεπισκοπή σε μια προσπάθεια να διασκεδάσει τις εντυπώσεις για όσα υπαινίχθηκε ο μητροπολίτης Ζακύνθου Χρυσόστομος από τηλεοράσεως.

Ανακρίσεις

Ο ίδιος ο κ. Χριστόδουλος θεωρεί ότι βρίσκεται στο μάτι του κυκλώνα για άγνωστους λόγους. Από την άλλη, σύμφωνα με πληροφορίες, για να αποδείξει ότι δεν φοβάται κανέναν και τίποτα, αύριο πρόκειται να εισηγηθεί την έναρξη των ανακρίσεων εις βάρος του πνευματικού του τέκνου μητροπολίτη Θεσσαλιώτιδος Θεόκλητου. Σύμφωνα με πληροφορίες στη συνεδρίαση της Παρασκευή, ο αρχιεπίσκοπος είπε για τον Θεόκλητο: «Εγώ τον ανέβασα, εγώ αν χρειαστεί θα τον γκρεμίσω».

Σ' αυτό το κλίμα ο μητροπολίτης Αττικής Παντελεήμων, που τελεί στη διάθεση της Εκκλησίας, περνά στην αντεπίθεση, δηλώνοντας μέσω συνεργατών έτοιμος αν χρειαστεί να προσφύγει στο Συμβούλιο της Επικρατείας για να ανατρέψει την εις βάρος του απόφαση. Ηδη κληρικοί της Μητρόπολης Αττικής στηρίζουν τον μητροπολίτη και με ψήφισμά τους χαρακτηρίζουν «κατάφωρα άδικη την απόφαση της Ιεράς Συνόδου».